钦定古今图书集成/理学汇编/字学典/第088卷 > 徐渭法书通释 > 《张绅论书》
## 钦定古今图书集成/理学汇编/字学典/第088卷 > 徐渭法书通释 > 《张绅论书》

古人写字，政如作文，有字法，有章法，有篇法，终篇结
构，首尾相应，故云：“一点成一字之规，一字乃终篇之
主。”起伏隐显，阴阳向背，皆有意态。至于用墨用笔，亦
是此意。浓淡枯润，肥瘦老嫩，皆要相称。故羲之能为
一笔书。盖谓禊序自永字至文字，笔意顾盼，朝向偃
仰，阴阳起伏，笔笔不断，人不能也。《书评》称褚河南“字
里金生，行闲玉润，以为行款中闲所空。素地亦有法
度，疏不至远，密不至近，如织锦之法，花地相闲，须要
得宜耳。”

善书者，笔迹皆有本原，偏旁俱从篆隶，智者洞察，昧
者莫闻。是以法篆则藏锋，折撘则从隶。用笔之向背，
结体之方圜，隐显之中，皆存是道。人徒见其规模乎
“八法，而不知其从容乎《六书》。”近时惟吴兴赵公为能
知此，其他往往皆工点画，不究偏旁，古法荡然，非为
小失。

凡写字，先看文字宜用何法，如经学文字，必当真书，
诗赋之类，行草不妨。又看纸笔卷册，合用字体大小，
务使相称，然后寻古人写过样子。如小楷有《黄庭》《乐
毅》，《画赞》《曹娥》，各自法度不同，今所写当用何者为法？
凝神存想，乘兴下笔，立一字为一篇之主，分其章，辨
其句，为之起伏，隐显为之向背，开合为之映带，变换
情状可以生，形势可以定，始可言《书》矣。